СЪОБЩЕНИЕ НА КОМИСИЯТА ДО СЪВЕТА

Изпълнение на Решение 2010/320/ЕС на Съвета, отправено към Гърция с оглед засилване и задълбочаване на фискалния надзор и за предизвестие за Гърция за предприемане на преценените за необходими мерки за коригирането на прекомерния дефицит юни 2011 г.

Въведение

В настоящото тримесечно съобщение се прави оценка на приложените и планираните от Гърция мерки за изпълнение на Решение 2010/320/ЕС[1] на Съвета. Предприетите до края на 2010 г. действия бяха оценени в съобщението на Комисията от 24 февруари 2011 г.[2] Заедно с придружаващия доклад на службите на Комисията, изготвен със съдействието на Европейската централна банка (ЕЦБ)[3], съобщението допринася и за оценяване на спазването на Меморандума за икономическата и финансовата политика (МИФП) и на Меморандума за разбирателство (МР)[4] в контекста на споразумението за заем между Гърция и останалите държави-членки от еврозоната.

Оценката се основава на доклад, представен от Гърция на Комисията и на Съвета[5], както и на резултатите от мисията, проведена от служители на Европейската комисия и представители на Международния валутен фонд (МВФ) и ЕЦБ в рамките на плана за макроикономически мерки, който се финансира чрез заеми на двустранна основа от държавите-членки от еврозоната и стенд-бай споразумение с МВФ.

Решението на Съвета от 10 май 2010 г.

На 10 май 2010 г. съгласно член 126, параграф 9 и член 136 от Договора за функционирането на Европейския съюз (ДФЕС) Съветът прие Решение 2010/320/ЕС, отправено към Гърция с оглед засилване и задълбочаване на фискалния надзор и за предизвестие за предприемане на преценените за необходими мерки за коригирането на прекомерния дефицит до 2014 г.

С оглед на дефицита по консолидирания държавен бюджет в размер на 36 306 млн. евро в края на 2009 г. с Решението на Съвета от Гърция бе изискано да приеме редица конкретни мерки, за да задържи дефицита по консолидирания държавен бюджет под следните тавани:

- 18 508 милиона EUR (8,0 % от БВП въз основа на последните данни за БВП) през 2010 г.;

- 17 065 милиона EUR (7,6 % от БВП въз основа на последните прогнози) през 2011 г.;

- 14 916 милиона EUR (6,5 % от БВП) през 2012 г.;

- 11 399 милиона EUR (4,8 % от БВП) през 2013 г. и

- 6 385 милиона (2,6 % от БВП) през 2014 г.[6]

В Решението се уточнява, че приходите от приватизация не са отчетени в усилията за спазване на определените тавани.

Решението също така изисква годишното нарастване на брутния консолидиран държавен дълг да не надхвърля:

- 34 058 милиона EUR през 2010 г.;

- 17 365 милиона EUR през 2011 г.;

- 15 016 милиона EUR през 2012 г.;

- 11 599 милиона EUR през 2013 г. и

- 7 885 милиона EUR през 2014 г.[7]

Решението бе изменено на 7 септември 2010 г. (с Решение 2010/486/ЕС[8]), на 20 декември 2010 г. (с Решение 2011/57/ЕС)[9] и на 7 март 2011 г. (Решение 2011/257/ЕС)[10]. Гореспоменатите тавани за дефицита по консолидирания държавен бюджет и годишната промяна в равнището на дълга останаха непроменени.

Изпълнение на бюджета

2010

Целта за основания на Европейската система от сметки (ESA) бюджетен дефицит за 2010 г. не бе постигната. Въпреки че установеният в решението на Съвета таван за дефицита бе 18 508 милиона EUR (8 % от БВП) за 2010 г., действителният дефицит е бил 24 193 милиона EUR (10,5 % от БВП). По-голяма част от отклонението от бюджетната цел беше прогнозирано още в предишните тримесечни съобщения и отчасти се дължи на прекласифицирането на публичните субекти (0,8 % от БВП). Същевременно обаче реалният дефицит, валидиран от Евростат[11], също надхвърля с около 1 процент от БВП дефицита съгласно предварителните данни на Комисията от февруари 2011 г.[12] Отклонението спрямо предишните данни е резултат от по-ниските приходи, по-лошото от очакваното салдо по бюджета на фондовете за социална сигурност и натрупването на повече закъснели плащания спрямо предишните прогнози.

Консолидираният държавен дълг в края на 2010 г. достигна 328 588 милиона EUR или 142,8 % от БВП. В сравнение с 2009 г. дългът е нараснал с 29 882 милиона EUR – следователно под тавана, определен от Съвета.

Първо тримесечие на 2011 г.

През първото тримесечие на 2011 г. беше спазен тримесечният критерий за държавните първични разходи, установен от МИФП и МР. Резултатът бе 13,5 милиарда EUR при таван от 15 милиарда EUR. Следва да се отбележи, че в сравнение с предходните тримесечия, през които таванът за държавните първични разходи беше определен на касова основа, сега данните включват промените в просрочените задължения на държавата. Съгласно наличната информация сумата на просрочените задължения на държавата в края на първото тримесечие на 2011 г. възлиза на над 1,1 млрд. EUR (спрямо 0,9 млрд. EUR в края на 2010 г.)[13].

През същия период (модифицираният) първичен дефицит по консолидирания държавен бюджет е достигнал 806 милиона EUR спрямо таван от 2 млрд. EUR. Тогава за първи път се взема под внимание натрупването на просрочени задължения.

Таблици 1 и 2 съдържат подробна информация относно изпълнението на бюджета в периода януари—март 2011 г., а също и някои данни за май 2011 г.

Таблица 1: Изпълнение на бюджета (януари—март 2011 г.)

2010 | 2011 |

на касова основа (млн. EUR) | ян.—март | Промяна в % ян.—март | Бюджетна промяна в % |

Общо приходи | 12 362 | 11 732 | -5.1 | 8.5 |

Приходи преди възстановяванията | 13 141 | 11 931 | -9.2 | 5.6 |

Възстановяване на данъци | 1 057 | 825 | -21.9 | -23.7 |

Капиталови приходи | 275 | 609 | 121.5 | 27.7 |

Разходи за НАТО | 3 | 17 |

Общо разходи | 16 732 | 16 435 | -1.8 | 6.6 |

Първични разходи | 12 373 | 12 086 | -2.3 | 1.9 |

Просрочени дългове на болници | - | 375 |

Военни плащания и НАТО | - | 50 |

Изискани гаранции (извън консолидирания държавен бюджет) | 46 | 10 | -78.3 | 0.0 |

Лихви | 2 797 | 3 237 | 15.7 | 20.4 |

Капиталови разходи | 1 516 | 677 | -55.3 | 0.6 |

Салдо по държавния бюджет | -4 370 | -4 703 | 7.6 | -3.9 |

Промяна в просрочените плащания | - | 263 | - | - |

Държавни първични разходи | 13 935 | 13 461 | -3.4 | - |

Салдо по бюджета на местните власти | - | 191 | - | - |

Салдо на бюджета на социалната сигурност (*) | - | 605 | - | - |

Други | - | -9 | - | - |

(Модифицирано) салдо по консолидирания държавен бюджет | - | -4 179 | - | - |

(Модифицирано) първично салдо по консолидирания държавен бюджет(**) | - | -806 | - | - |

Източник : Държавна счетоводна служба, Министерство на финансите на Гърция и собствени изчисления (*) Въз основа на банкова статистика на Гръцката централна банка. (**) С изключение на държавни предприятия и повечето извънбюждетни фондове |

Таблица 2: Изпълнение на бюджета (януари - май 2011 г.)

2010 | 2011 |

на касова основа (млн. EUR) | ян.—май | Промяна в % ян.—май | Бюджетна промяна в % |

Общо приходи | 20 069 | 19 019 | -5.2 | 8.5 |

Приходи преди възстановяванията | 21 508 | 20574 | -4.3 | 5.6 |

Възстановяване на данъци | 1 751 | 2 234 | 27.6 | -23.7 |

Капиталови приходи | 309 | 661 | 113.9 | 27.7 |

Разходи за НАТО | 3 | 18 |

Общо разходи | 29 169 | 29 293 | 0.4 | 6.6 |

Първични разходи | 20 418 | 21 292 | 4.3 | 1.9 |

Просрочени дългове на болници | - | 375 | - |

Военни плащания и НАТО | 68 | 66 | - |

Изискани гаранции (извън консолидирания държавен бюджет) | 56 | 15 | -73.2 | 0.0 |

Лихви | 5 397 | 5 844 | 8.3 | 20.4 |

Капиталови разходи | 3 230 | 1 701 | -47.3 | 0.6 |

Салдо по държавния бюджет | - 9100 | -10274 | 12.9 | -3.9 |

Държавни първични разходи | 23 772 | 23 449 | -1.4 |

Източник : Държавна счетоводна служба, Министерство на финансите на Гърция и собствени изчисления |

4. Перспективи за 2011 г. и за периода 2012—2014 г.

Съгласно прогнозите на Европейската комисия, МВФ и ЕЦБ в контекста на четвъртата мисия по прегледа на плана за макроикономически мерки (май 2010 г.), ако не бъдат взети по-нататъшни мерки, дефицитът за 2011 г. ще бъде над 10 % от БВП. Това означава дефицит, превишаващ с почти 3 % от БВП тавана за дефицита в размер на 7½ % от БВП[14]. Също така имаше много големи превишения за периода 2012 г.—2014 г.: 5 % за 2012 г., 7 % за 2013 г. и почти 10 % за 2014 г.

Превишението се дължи основно на значително по-малките приходи, разочароващите данъчни постъпления, отлагането на прилагането на фискални мерки в бюджета за 2011 г., както и на базовия ефект от по-лошите от очакваното фискални резултати за 2010 г. Също така някои мерки, които бяха договорени с Комисията и бяха включени в бюджета за 2011 г., няма да бъдат приложени (например изравняване в данъчното облагане на отоплително гориво и на дизеловото гориво за транспортни цели.) Рецесията изглежда по-дълбока и по-дълга, отколкото сочеха досегашните прогнози. Икономическата активност се сви с 4½ % през 2010 г., повече от очакваното в началото на плана и в последващите прегледи. За 2011 г. настоящата прогноза на службите на Комисията е за свиване на реалния БВП с 3,8 % спрямо прогнозата за спад от 2,5 % в първоначалния план.

Съгласно гръцкия закон за устройството на бюджета правителството трябва да подготви средносрочна фискална стратегия за периода 2012—2015 г. В контекста на тази стратегия гръцкото правителство обяви приемането на допълнителни фискални мерки за 2011—2015 г. с цел намаляване на дефицита през този период. Тези мерки се характеризират с различни нива на риск от неизпълнение. За 2011 г. и 2012 г. този риск е сравнително нисък, тъй като не са взети под внимание подобрените данъчни постъпления в резултат на по-строгото спазване на законите и по-голямата част от консолидацията идва от разширяване на данъчните основи и увеличаване на данъчните ставки (3,1 млрд. EUR за 2011 г.) и намаляване на заплатите в публичния сектор, както и социалните разходи (общо съкращения на разходите с 3,4 млрд. EUR през 2011 г.).

Очаква се допълнителните мерки за 2011 г. за спазване на тавана за бюджетния дефицит и средносрочната фискална стратегия (СФС) до 2015 г. да включват следното (както обикновено гръцкото правителство е готово да проведе обсъждания с Комисията, ЕЦБ и МВФ в случай, че е необходимо преразглеждане на тези мерки):

- съкращение на общите разходи за заплати в публичния сектор с поне 770 млн. EUR през 2011 г. и с още 600 млн. EUR през 2012 г., с 448 млн.EUR през 2013 г., с 306 млн. EUR през 2014 г. и със 71 млн. EUR през 2015 г. посредством, наред с други начини, намаляване на щата чрез прилагане на правилото наемане на един служител на 5 напуснали (1 на 10 през 2011 г.); увеличаване на работните часове на седмица за публичния сектор от 37,5 на 40 часа и намаляване на броя на комитетите и съветите, чиито членове получават възнаграждения, намаляване на други плащания за извънреден труд; намаляване на допълнителните възнаграждения, надбавки и премии; намаляване на временно наетия персонал (50 % през 2011 г. и допълнителни 10 % от 2012 г.); временно замразяване на автоматичното увеличение; прилагане на нова схема за възнаграждения; въвеждане на работа на непълен работен ден в публичния сектор и неплатен отпуск; намаляване на приема във военни и политически академии, прехвърляне на излишния личен състав към трудов резерв с възнаграждение в размер на 60 % от основната заплата и съкращаване на надбавките за производителност с 50 %.

- съкращение на държавните оперативни разходи с поне 190 млн. EUR през 2011 г. и с още 92 млн. EUR през 2012 г., с 161 млн.EUR през 2013 г., с 323 млн. EUR през 2014 г. и с 370 млн. EUR през 2015 г. посредством прилагане на електронни процедури за възлагане за всички обществени поръчки; рационализиране на енергийните разходи от публичните служби; намаляване на разходите за наеми, като публичната собственост се използва по-ефикасно; намаляване на всички разходи за телекомуникации; премахване на безплатното доставяне на вестници; съкращаване на оперативните разходи в обичайния бюджет във всички сектори; прилагане на референтни стойности за публичните разходи след едногодишно действие на информационна система за управление на бюджетните разходи.

- съкращения на разходите на извънбюджетните фондове и трансферите от тях към други структури с поне 540 млн. EUR през 2011 г. и допълнителни 150 млн. EUR през 2012 г., 200 млн. EUR през 2013 г., 200 млн. EUR през 2014 г. и 150 млн. EUR през 2015 г. чрез оценка на мандата, жизнеспособността и разходите на всички структури, субсидирани от публичния сектор и тяхното обединяване и закриване; обединяване/закриване и намаляване на субсидиите за образователни институции (училища, висши учебни заведения); намаляване на държавните помощи за структурите извън сектор „Държавно управление“ и план за действие за тяхното закриване, сливане и намаляване на размера.

- икономии в държавните предприятия в размер на най-малко 414 млн. EUR през 2012 г., още 329 млн. EUR през 2013 г., 297 млн. EUR през 2014 г. и 274 млн. EUR през 2015 г. посредством увеличаване на приходите от OSE, OASA и други предприятия, прилагането на планове за преструктуриране и приватизация на Hellenic Defence Systems, Hellenic Aeronautical Industry, Hellenic Horse Racing Corporation; продажба на активи на предприятия, които не са свързани с основната дейност; намаляване на разходите за персонал; намаляване на оперативните разходи и сливане и закриване на предприятия.

- съкращение на оперативните разходи за отбрана с най-малко 133 млн. EUR през 2013 г., с още 133 млн. EUR през 2014 г. и със 134 млн. EUR в допълнение към намаляването на обществените поръчки за военно оборудване с 830 млн. EUR за периода 2010—2013 г.

- съкращение на разходите за здравеопазване и лекарства с поне 310 млн. EUR през 2011 г. и с още 697 млн. EUR през 2012 г., с 349 млн.EUR през 2013 г., със 303 млн. EUR през 2014 г. и със 463 млн. EUR през 2015 г. посредством прилагането на нов „план за здравеопазването“ и съответно намаляване на болничните разходи; преразглеждане на мандата и разходите на регулираните извънболнични медицински заведения; въвеждане на система за централизирани обществени поръчки; намаляване на средните разходи за пациент чрез въвеждане на най-добрите практики за лечението на всички случаи на заболяване; намаляване на услугите, предоставяни на неосигурени лица (контрол на достъпа до услуги); въвеждане на такси за услугите, предоставяни на чуждестранни граждани; активизиране на Националната организация за първична здравна помощ (НОПЗП); сканиране от IKA на рецептите, написани на ръка; разширяване на списъка на лекарствата, за които не се изисква рецепта; нови цени на лекарствата; установяване на застрахователна цена от сектора на социалната сигурност и въвеждане в пълна степен на електронното предписване на лекарства.

- съкращения на социалните помощи с най-малко 1 188 млн. EUR през 2011 г., още 1 230 млн. EUR през 2012 г., 1025 млн. EUR през 2013 г., 1010 млн. EUR през 2014 г. и 700 млн. EUR през 2015 г. посредством корекции в схемите за допълнителна пенсия и последващо замразяване за 2015 г. замразяване на основните пенсии; реформиране на системата за пенсиониране по инвалидност; преброяване на пенсионерите, проверка за засичане на личните данни, масово използване на осигурителни номера и въвеждане на тавани за пенсиите; рационализиране на критериите за пенсионерите (EKAS); рационализиране на помощите и получателите на OEE-OEK и OAED; намаляване на еднократно изплащаната сума при пенсиониране; проверка с цел засичане на личните данни от въвеждането на тавани за работодатели, които могат да се присъединят към схемите на OAED; намаляване на основната пенсия на OGA и понижаване на пенсионните прагове на други фондове за социална сигурност, както и затягане на критериите въз основа на постоянното местожителство; намаляване на разходите за социални помощи посредством проверка със засичане на данните; единно регулиране на здравните помощи за всички фондове за социална сигурност; единни договори с частни болници и медицински центрове; преглед на социалните помощи в пари или в натура с цел премахване на най-слабо ефективните; увеличаване на специалната вноска за пенсионери (Законодателен акт 3863/2010) за пенсионери, чиято месечна пенсия надхвърля 1700 EUR. увеличаване на специалната вноска, плащана от пенсионери под 60 години, чиято месечна пенсия надхвърля 1700 EUR; въвеждане на специални вноски за категории доходи за допълнителни пенсии над 300 EUR месечно и намаляване на трансферите към NAT (схемата за пенсии на моряци) и пенсионната схема на ОТЕ и съпътстващи съкращения на пенсиите.

- съкращения на други разходи с най-малко 150 млн. EUR през 2011 г., още 250 млн. EUR през 2012 г., 175 млн. EUR през 2013 г., 170 млн. EUR през 2014 г. и 160 млн. EUR през 2015 г. посредством съкращения на разходите на местните власти, финансирани с държавни субсидии.

- съкращения на разходите от бюджета за публични инвестиции (вътрешно финансирани публични инвестиции и безвъзмездни помощи, свързани с инвестиции) и административни разходи, свързани с Националната стратегическа референтна рамка, с 950 млн. EUR през 2011 г., 350 млн. EUR от които ще бъдат постоянни, както и с допълнителни 154 млн. EUR (административни разходи) през 2012 г.

- увеличение на данъците с най-малко 2017 млн. EUR през 2011 г. и с допълнителни 3678 млн. EUR през 2012 г., 156 млн. EUR през 2013 г. и 685 млн. EUR през 2014 г. чрез увеличение на ДДС за ресторантите и баровете от 13 % на 23% от септември 2011 г.; увеличаване на данъците върху недвижимото имущество; намаляване на необлагаемия минимум за подоходния данък до 8000 EUR и установяване на прогресивна солидарна вноска; увеличаване на паушалните данъци и налози за самостоятелно заетите лица; намаляване на данъчните облекчения/разходи; промяна в данъчния режим за тютюневи изделия с увеличаване на плащането на акциз и промяна в структурата на облагането; акциз за безалкохолните напитки; акцизи за природен газ и за втечнен газ; премахване на данъчните отстъпки за отоплително гориво (за предприятията от октомври 2011 г., а за домакинствата — прогресивно от октомври 2011 г. до октомври 2013 г.); увеличаване на данъка за автомобили; спешни вноски за автомобили, мотоциклети и басейни; увеличаване на глобите за незаконно строителство и плащания за нарушаване на градоустройствените планове; данъчно облагане на частни кораби и яхти; специален налог за скъпи имоти; специална такса за пространствата за пушене.

- подобряване на спазването на данъчното законодателство с най-малко 878 млн. EUR и допълнителни 975 млн. EUR през 2014 г. и 1147 млн. EUR през 2015 г.

- увеличаване на приходите от социалноосигурителни вноски с най-малко 629 млн. EUR през 2011 г., допълнителни 259 млн. EUR през 2012 г., 714 млн. EUR през 2013 г., 1139 млн. EUR през 2014 г. и 504 млн. EUR през 2015 г. чрез масово прилагане на единен метод за плащане на заплати и осигурителни вноски; увеличаване на ставките на вноските за осигурените в OGA и ETAA; създаване на солидарен фонд OAEE; корекции във вноските за безработица за служителите в частния сектор; въвеждане на вноска за безработица за самостоятелно заетите лица; вноска за безработица, плащана от заетите в публичния сектор, включително държавни предприятия, местни власти и други публични субекти;

- увеличаване на приходите на местните власти с най-малко 105 млн. EUR през 2012 г., с допълнителни 170 млн. EUR през 2013 г., със 130 млн. EUR през 2014 г. и със 145 млн. EUR през 2015 г. чрез повишение на приходите от магистрални и други такси, права и други приходопотоци след сливане на административни структури на местно равнище; увеличаване на спазването на местното данъчно законодателство след въвеждане на изискването на удостоверение за платени местни данъци.

5. Напредък по структурните реформи

Бележи се напредък в структурните фискални реформи, въпреки че в някои случаи това стана по-бавно от планираното. Набират скорост и реформите в данъчните администрации, като в момента се прилагат няколко мерки. Досега взетите от правителството мерки се отнасят основно до законодателство за подобряване на ефективността на данъчната администрация, като въвеждат правила за ефективно управление на проекти и прилагане на стратегия срещу отклоняването на данъци с цел възстановяване на данъчната дисциплина и подобряване на спазването на правилата. Съответният закон, приет от Парламента през март 2011 г., е част от по-всеобхватната тригодишна стратегия срещу отклоняването на данъци.

Напредват реформите на бюджетните институции със създаването на Парламентарна бюджетна служба и назначаването на ръководство и служители, както и с реорганизацията на Държавната счетоводна служба. Отбелязан беше напредък и в навременното осигуряване на фискални данни, въпреки че все още е необходимо подобряване на качеството и обхвата им. Управлението на бюджетните разходи също трябва да се подобри, особено що се отнася до регистрите за поети задължения във всяко министерство и в субектите, които не са държавни. Въпреки че вече започна публикуването на данни за просрочените плащания, все още са необходими подобрения в обхвата на данните.

Беше отбелязан напредък и в здравната реформа — в средата на февруари 2011 г. беше приет първият пакет от реформи, а неговото прилагане продължава, включително и работата на базата данни ESY.NET, която осигурява достъпност на приходите/разходите за повечето болници. При все това бяха забавени редица фискални структурни мерки, включително опростяването на системата за възнагражденията в публичния сектор и пълното въвеждане на централния платежен орган (ЦПО). Макар и с известно закъснение, подготовката на функционалните прегледи на програмите на централната администрация и социалните програми също напредва.

6. Приватизация

Бяха договорени важни стъпки за засилване и ускоряване на приватизационната програма. Гръцкото правителство е един от европейските суверени с най-богат портфейл от активи. Този портфейл включва публично търгувани дружества, концесии и недвижими имоти: сгради и земи, представляващи интерес от икономическа гледна точка. По-голямата част от активите не носят съответстващи на стойността им доходи; държавните предприятия, работещи на загуба, са източник на разходи, поемани от данъкоплатците. Приватизирането на тези активи ще допринесе за намаляване на бюджетното салдо в малка или никаква степен с оглед на бъдещи приходи, но може реално да намали разходите. В същото време приватизацията насърчава икономическата активност и преките чуждестранни инвестиции. Правителството определи ключови активи, които да бъдат приватизирани (необходима е още работа, за да се създадат портфейли от недвижими имоти за приватизация), а също така беше договорен и проектографик за приватизацията. С цел ускоряване на процедурата и осигуряване на необратимостта на целия процес, беше въведено подходящо управление: в най-скоро време ще бъде създаден приватизационен фонд, управляван от независим съвет от професионалисти. Комисията и Еврогрупата ще имат право да определят по един наблюдател на съвета.

Придържането към плановете за фискална консолидация и приватизация ще допринесе до понижаване на дълга до устойчив път на развитие. Въпреки че Гърция ще трябва да запази строгите си фискални ограничения, а намаляването на дълга ще отнеме много години, достигането на инфлексна точка в развитието на дълга ще подобри пазарното доверие в гръцката икономика.

7. Заключение

Таванът за бюджетния дефицит (съгласно ЕСС95) за 2010 г., определен от Решението на Съвета, не беше спазен. През 2010 г. обаче съотношението на бюджетния дефицит спрямо БВП се понижи с почти пет процентни пункта в сравнение с 2009 г. Съотношението на държавния дълг към БВП нарасна от 127,1 % в края на 2009 г. до 142,8 % през 2010 г.

Необходими са по-нататъшни действия, за да се спази определеният таван за 2011 г. Ето защо правителството разработи пакет от устойчиви мерки, които ще намалят дефицита през следващите години. В контекста на средносрочната стратегия ще бъдат необходими постоянни мерки за фискална консолидация в размер на поне 10 % от БВП, за да се гарантира постигането на целите за дефицита до 2014 г. и че съотношението на дълга към БВП ще поеме по устойчива низходяща тенденция. Очаква се приватизационен план с по-голям мащаб да намали съотношението на дълга към БВП с почти 20 процентни пункта от БВП за пет години.

Като цяло, въпреки фискалното „подхлъзване“ през 2010 г. Гърция предприема съответните мерки за привеждане в действие на необходимите политики за запазване на желаната траектория, за да прекрати прекомерния дефицит до 2014 г., съгласно решението на Съвета.

ПРИЛОЖЕНИЕ I: ИЗИСКВАНИ СЪГЛАСНО РЕШЕНИЕТО НА СЪВЕТА МЕРКИ, КОИТО ТРЯБВАШЕ ДА БЪДАТ ПРИЕТИ ДО КРАЯ НА МАРТ 2011 Г.

Мерки (изисквани по член 2, параграф 4 от решението на Съвета) | Напредък |

„Гърция приема следните мерки до края на март 2011 г.: |

а) (отменена) | -- |

б) публикуване на подробни дългосрочни разчети за пенсионните разходи до 2060 г. съгласно приетото през юли 2010 г. законодателство. Разчетите следва да обхващат допълнителните (помощните) схеми, като се основават на подробен набор от данни, събрани и обработени от Националния институт на актюерите. Разчетите следва да бъдат предмет на партньорска проверка от страна на Комитета по икономическа политика и да бъдат утвърдени от него; | Частично изпълнено. Дългосрочните разчети, представени от Националния институт на актюерите, обхващат четирите основни пенсионни фонда, разходите по които представляват 9,4 % от БВП през 2009 г. или 2/3 от общите пенсионни разходи през същата година, и 93 % от общото население в активна възраст, което плаща осигуровки, и 93 % от гръцките пенсионери. Представените разчети не обхващат всички помощни фондове, социалните фондове, фондовете на няколко публични корпорации и морския фонд. |

в) правителството погасява просрочените плащания, натрупани през 2010 г., и намалява тези от предходните години; | Неизпълнено. През първото тримесечие на 2011 г. нараснаха неизпълнените и просрочени плащания за доставчици. Данните, представени от гръцкото финансово министерство, показват, че просрочените плащания от централния бюджет в края на март 2011 г. възлизат на 1,1 млрд. EUR; това представлява увеличение с най-малко 263 млн. EUR от края на декември. Има просрочени плащания и на други публични равнища, като например местни власти или болници, които все още не са взети под внимание в критериите за тримесечни резултати. Като цяло за консолидирания държавен бюджет забавените плащания към края на март 2011 г. възлизат на 6 млрд. EUR. |

г) средносрочен план за бюджетна стратегия, в който се определят постоянни мерки за фискална консолидация в размер на поне 8 % от БВП (някои от които вече са били определени през май 2010 г.), както и резерв за непредвидени разходи, които мерки ще гарантират постигането на целите за дефицита до 2014 г. и че съотношението дълг/БВП ще поеме по устойчива низходяща тенденция. Планът за стратегията ще бъде публикуван за публична консултация преди края на месец март. Средносрочният план за стратегията включва по-конкретно: предпазливи макроикономически прогнози; базови прогнози за приходите и разходите на държавата и на другите държавни субекти; описание на постоянните фискални мерки, техния график и количественото им определение; тавани за годишните разходи за всяко министерство и фискални цели за други държавни субекти до 2014 г. включително; фискални прогнози след мерките за сектор „Държавно управление“ в съответствие с целите за дефицита и за дълга; по-дългосрочни прогнози за дълга въз основа на предпазливи макроикономически прогнози, стабилни първични излишъци от 2014 г. нататък и планове за приватизация. Средносрочният план за стратегията ще вземе под внимание настоящата реформа на здравеопазването и пенсионната реформа, както и специалните секторни планове. Секторните планове (проектите на плановете трябва да бъдат предоставени до края на месец март) ще обхващат по-конкретно: реформите на данъчната политика; държавните предприятия; извънбюджетните средства (правните субекти от публичния сектор и сметките със специално предназначение); разходите за заплати в държавния сектор; и публичната администрация; социалните разходи; публичните инвестиции и военните разходи. Всеки секторен план ще бъде управляван от междуминистерски работни групи; | Все още неизпълнено. Очаква се средносрочната фискална стратегия да бъде одобрена до края на юни 2011 г. |

д) план срещу отклоняването на данъци, включващ количествени показатели за изпълнение, по които трябва да се отчита данъчната администрация; законодателство за рационализиране на административните производства при данъчни спорове и производствата за обжалване по съдебен ред, както и необходимите актове и процедури за по-успешно предприемане на мерки срещу недопустимото поведение, корупцията и неефективността на служителите от данъчната администрация, включително съдебно преследване при нарушение на служебните задължения; и публикуване на месечни доклади на петте работни групи по предотвратяването на укриването на данъци, включително на набор от показатели за напредъка; | Частично изпълнено. Окончателният текст от закона, така както беше приет от Парламента, беше променен значително в сравнение с проектозакона, предварително обсъден със службите на Комисията. Някои от характеристиките на първоначалния проект, като например методите за косвени проверки, останаха извън окончателния текст. |

е) подробен план за действие с график за завършване и въвеждане на опростената система за възнагражденията; подготвяне на средносрочен план за човешките ресурси за периода до 2013 г. в съответствие с правилото „1 назначение за 5 напуснали служители“, като се посочат и плановете за преразпределяне на квалифицирания персонал към приоритетните области; публикуване на месечни данни за движенията на персонала (назначения, напускания, трансфери между субекти) на няколкото правителствени отдела; | Частично изпълнено. Има доклад, описващ ситуацията във връзка със заетостта и заплатите в публичния сектор. Този доклад обаче не съдържа варианти за действия в рамките на определени срокове за привеждане на възнагражденията в съответствие. |

ж) извършване на всеобхватната реформа на системата на здравеопазването, започната през 2010 г. с цел публичните здравни разходи да не превишават 6 % от БВП; мерки за икономии от фармацевтични разходи в размер на поне 2 милиарда EUR спрямо сумата за 2010 г., от които поне 1 милиард EUR през 2011 г.; подобряване на системите за счетоводна отчетност и фактуриране на болниците чрез: окончателно въвеждане на системата на двустранно счетоводство на начислена основа във всички болници; използване на единна система за кодиране и общ регистър за доставките на медицински продукти; изчисляване на запасите и потоците на медицинските продукти във всички болници, използващи единната система за кодиране на медицинските продукти; навременно фактуриране на разходите за лечение (не по-късно от 2 месеца) на гръцките фондове за социално осигуряване, другите държави-членки и частните здравни осигурители; и гарантиране, че поне 50 % от обема на лекарствата, използвани от държавните болници до края на 2011 г., се състоят от генерични и незащитени с патент лекарства, чрез въвеждане на задължението всички държавни болници да обявяват обществени поръчки за лекарствени продукти въз основа на активното вещество; | Частично изпълнено. Правителството прие Закон 3918/2011 за структурните промени в системата на здравеопазването и други разпоредби, с който се въвеждат редица промени в управлението на системата и в начина на закупуване и предоставяне на определени услуги (например в системата за възлагане на обществени поръчки) и в начина на регулирането на някои услуги (например услугите на аптеките). С този закон се сливат здравноосигурителните служби на четирите най-големи фонда (IKA-ETAM, OGA, OPAD и OAEE) и се създава Националната организация за здравни услуги (EOPYY), чието предназначение е да купува здравни услуги за осигурените в тези фондове лица. Към февруари 2011 г. близо 20 болници не притежаваха подходяща или съвременна информационна и комуникационна система. За другите болници Министерството на здравеопазването бе създало интернет платформата ESY.net, която изпълнява функциите на система за интегриране на информация (финансова и административна информация и информация за дейностите) от всички болници. Тази информация се събира ежемесечно и се изпраща на Министерството на здравеопазването и Министерството на финансите. 132 болници вече използват системата на двустранно счетоводство на начислена основа за месечно отчитане на разходите и приходите. 119 болници са изготвили счетоводни баланси за 2009 г., а 121 — за 2010 г., но някои болници още не са извършили това. През февруари EKEVYL и EPI създадоха обща система за кодиране за всички доставяни медицински продукти, която трябва да се използва от болниците от националната системата на здравеопазване заедно с интернет платформа за проследяване на заявленията от страна на болниците. Продължава процесът на модернизиране на информационните и комуникационни системи с цел създаване на цялостна автоматизирана система. През декември 2010 г. с циркулярно писмо бе поискан тримесечен доклад от всички болници (за периода октомври—декември 2010 г.) за разходите за лекарства, в т.ч. за количествата на използваните генерични лекарства и разходите за тях. С друго циркулярно писмо бе поставено за цел да се повиши делът на генеричните лекарства в болниците от националната система на здравеопазване до 50 % в срок до края на 2011 г. Делът им към момента е12,4 % от всички използвани лекарства. . |

з) с цел борба с излишните разходи и неефикасното управление в държавните предприятия и осигуряване на най-малко 800 милиона евро бюджетни икономии, нормативен акт за: намаляване на основните възнаграждения в публичните предприятия най-малко с 10 % на равнището на предприятието, за ограничаване на допълнителните възнаграждения до 10 % от основните възнаграждения, за въвеждане на максимален размер на брутния доход от 4000 евро месечно (12 плащания годишно), за повишаване на цените за пътуване с градския транспорт с поне 30 %; да въведе мерки с цел намаляване на оперативните разходи на публичните предприятия с 15—25 %; и нормативен акт за преструктуриране на OASA; | Изпълнено. На 22 февруари 2011 г. беше приет Законодателен акт 3920/2011 относно преструктурирането на OASA. |

и) нова регулаторна рамка за улесняване на сключването на концесионни споразумения за регионалните летища; | Изпълнено. Законодателен акт 3913/2011, приет на 16 февруари 2011 г. |

й) създаване на независима работна група по образователната политика с цел повишаване на ефикасността на системата на общественото образование (основно, средно и висше) и по-ефикасно използване на ресурсите; | Изпълнено. |

к) приемане на закон за създаване на единен орган за възлагане на обществени поръчки в съответствие с плана за действие; изготвяне на ИТ платформа за електронно възлагане на обществени поръчки и определяне на междинни основни етапи в съответствие с плана за действие, включително: тестване на пилотна версия, наличност на всички функционалности за всички договори и постепенно въвеждане на задължителното използване на системата за електронно възлагане на обществени поръчки за поръчките за доставки, услуги и строителни работи; | Изпълнява се. Проектозаконът за Единен орган за възлагане на обществени поръчки е в съответствие с плана за действие, договорен между Комисията и Гърция през септември 2010 г. Не е подписан договорът за осигуряване на платформа за електронно възлагане на обществени поръчки. |

л) акт, в който се посочват квалификацията и отговорностите на счетоводителите, които ще бъдат назначени във всички министерства и основни държавни субекти и които ще отговарят за осигуряване на добър финансов контрол; назначаване на счетоводители; ускоряване на процеса на създаване на регистри за поети задължения и на оперативни регистри, обхващащи цялото управление (с изключение на най-малките субекти). | Частично изпълнено. Бяха назначени счетоводители, но те все още не работят с пълен капацитет. Регистрите за поети задължения все още не работят във всички правителствени структури. |

[1] ОВ L 145, 11.6.2010 г., стр. 6.

[2] COM (2011) 85 окончателен.

[3] „The Economic Adjustment Programme for Greece – Fourth Review“ (Европейски план за макроикономически мерки за Гърция – четвърти преглед), European Economy–Occasional Paper, (2011 г.). Читателят може да открие в посочения документ по-подробен анализ на развитието на макроикономическата, финансовата, фискалната и структурната реформа.

[4] Меморандум за икономическата и финансовата политика и Меморандум за разбирателство за специалните условия по отношение на икономическата политика от 3 май, актуализирани на 23 февруари 2011 г.

[5] План за подобряване на макроикономическото положение в Гърция — доклад, представен съгласно Решение на Съвета — май 2011 г. Докладът беше представен от гръцкото правителство на 17 юни 2011 г. Той е на разположение на следната страница в интернет: http://ec.europa.eu/economy_finance/eu/countries/greece_en.htm.

[6] Съотношенията на дефицита към БВП са индикативни. В решението на Съвета съотношенията на дефицита към БВП са изчислени въз основа на данните за номиналния БВП, налични през май: 8,0 %, 7,6 %, 6,5 %, 4,9 % и 2,6 % от БВП съответно за 2010—2014 г.

[7] Като се имат предвид преразгледаните данни за дълга за 2010 г. (преразгледани през април 2011 г.) и най-новите прогнози за номиналния БВП, това съответства на следните тавани за дела на дълга: 143, 154, 158, 159 и 157 % от БВП съответно за 2010—2014 г.

[8] OВ L 241, 14.9.2010 г., стр. 12.

[9] ОВ L 26, 29.1.2011 г., стр. 15.

[10] ОВ L 110, 29.4.2011 г., стр. 26.

[11] Информационен Бюлетин на Евростат № 60/2011 от 26 април 2011 г.

[12] „The Economic Adjustment Programme for Greece – Third Review“ (Европейски план за макроикономически мерки за Гърция – трети преглед ), European Economy–Occasional Paper, бр. 77 (февруари 2011 г.).

[13] Има просрочени плащания и на други равнища на сектора на държавното управление, като например органите на местното управление или болниците, които все още не са взети под внимание в критериите за тримесечните резултати.

[14] В предишния преглед на плана за макроикономически мерки службите на Комисията прогнозираха разлика от най-малко ¾ % от БВП.